Jakobo 4 | Beibele Inthaneteng | Phetolelo ya Lefase le Lefsa
4 Dintwa le diphapano tše di lego gare ga lena di bakwa ke eng? Na ga di tšwe dikganyogong tša lena tša nama+ tšeo di thulanago ka gare ga lena?+
2 Le a kganyoga, fela ga le be le selo. Le tšwela pele le hloya*+ e bile le duma tša ba bangwe,+ fela ga le kgone go hwetša selo. Le tšwela pele le fapana+ gomme le elwa. Ga le be le selo gobane le sa kgopele.
3 Ge le kgopela ga le amogele selo, gobane le kgopelela morero o fošagetšego,+ gore se le se dirišetše dikganyogo tša lena tša nama.+
4 Lena dihlotlolo,*+ na ga le tsebe gore go gwerana le lefase ke bonaba go Modimo?+ Ka gona mang le mang yo a nyakago go ba mogwera+ wa lefase o itira lenaba la Modimo.+
5 Goba na le nagana gore lengwalo le bolela se se se nago morero ge le re: “Ka baka la ge re tlwaetše go ba le mona, re na le mokgwa+ wa go dula re duma dilo tše di sa swanego”?
6 Lega go le bjalo, botho bjo bogolo bja Modimo bjo a bo neago ke bjo bogolo.+ Ka gona lengwalo le re: “Modimo o ganetša bao ba ikgogomošago,+ eupša ba ba ikokobeditšego o ba bontšha botho bja gagwe bjo bogolo.”+
7 Ka gona ikokobeletšeng+ Modimo; eupša le ganetše Diabolo,+ yena o tla le tšhaba.+
8 Batamelang Modimo gomme o tla le batamela.+ Hlwekišang diatla tša lena, lena badiradibe,+ le sekiše dipelo tša lena,+ lena ba pelopedi.+
9 Hlokofalang, le nyame le be le lle.+ Lesego la lena a le fetoge manyami gomme lethabo la lena le fetoge manyami.+
10 Ikokobetšeng mahlong a Jehofa+ gomme o tla le godiša.+
11 Lesang go bolelana gampe, bana bešo.+ Yo a bolelago ngwanabo gampe goba a ahlolago+ ngwanabo o ganetša molao gomme o ahlola molao. Bjale ge e ba o ahlola molao, ga o mophethi wa molao, eupša o moahlodi.+
12 Go na le o Tee yo e lego monei wa molao e bile e le moahlodi,+ yo a kgonago go phološa le go senya.+ Eupša wena o mang gore o ahlole moagišani wa gago?+
13 Tlang bjale lena ba le rego: “Lehono goba gosasa re tla tšea leeto la go ya motseng wola ra fetša ngwaga moo, ra swarega kgwebong gomme ra boelwa,”+
14 mola le sa tsebe gore bophelo bja lena bo tla ba bjang gosasa.+ Gobane lena le kgodi e tšwelelago ka lebakanyana ke moka ya timelela.+
15 Go e na le moo le swanetše gore: “Ge Jehofa a rata,+ re tla phela gomme ra dira se goba sela.”+
16 Eupša bjale le ikgantšha ka go itheta ga lena ka go ipona.+ Go ikgantšha mo go bjalo ka moka go kgopo.
17 Ka gona ge e ba motho a tseba go dira seo se lokilego, fela a sa se dire,+ gona o dira sebe.+
^ Phetolelo ya lentšu ka lentšu e re, “le bolaya.” Bona 1Jo 3:15.
^ Mo go bolelwa ka batho bao ba sa botegelego Modimo.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D59%26Chapter%3D4%26wtlocale%3DSE%26srcid=share⊂ject=Bala Beibele Inthaneteng